Kyk wie snel Zuma te hulp in sy nood | Netwerk24
Deur Vryburger 13 Februarie 2020 00:00
Die ANC se vroueliga, daardie stoere vegter vir vroueregte, lei weer vanuit die voorhoede.
Bathabile Dlamini, ligaleier, het uitgevaar teen regter Dhaya Pillay wat glo ’n vendetta teen Jacob Regop voer.
Dis nou omdat sy ’n lasbrief uitgereik het toe hy nie by die hof opgedaag het nie, maar ’n bekonkelde siekbriefie gestuur het.
Toe ook sommer ingeklim oor die “patriargale media” wat vroue se regte vertrap omdat dit deur “ ’n spul konserwatiewe wit mans” besit word.
Dis nou die einste Dlamini wat so hard geveg het om die patriargale Jacob Regop in sy pos te hou.
Die einste Dlamini wat die vroueliga se afvaardiging na die ANC-konferensie met ses mans “versterk” het omdat “vroue soms te emosioneel raak” en die mans daar moet wees om “as kundiges te redeneer”.
Lyk vir Vryburger of Dlamini geen hulp van die konserwatiewe wit mans nodig het om ’n seksistiese patriargie in stand te hou nie.
Wat maak ou Careltjie daar?
“Jy sal aan jou vriende geken word”, is die uitdrukking wat by Vryburger opgekom het toe hy sien wie naas Dlamini steeds by die eertydse Nommer Een in sy uur van nood staan.
Dis niemand anders nie as ou “dominee” Carl Niehaus – deesdae ’n “soldaat” van Umkhonto we Sizwe se militêre veteranevereniging.
Vryburger het gedink hy sien Niehaus nooit weer ná sy vorige skandes nie, maar daar is wel hoop. Die goeie mense van die uiters afgeleë eilandgroep Tristan da Cunha (daar is 260 van hulle) sukkel glo om ’n predikant te kry. Vryburger beroep Niehaus om die bediening daar op te neem in ’n wen-wen-aanstelling: Tristan da Cunha kry ’n predikant, en Suid-Afrika verloor Carl Niehaus.
Meer oor: Vryeburger